Toppfotball-rapporten: - Skjønner at folk er kritiske
Onsdag gikk Arve Hjelseth hardt ut mot rapporten som Hypercube la fram på bestilling fra Norsk Toppfotball. - Bunnlinjen er at rapporten er verdiløs som beslutningsgrunnlag. Alt som står der er selvfølgelig ikke løgn, men de har vridd på sannheten flere steder og rapporten er altfor bastant med tanke på dens svake grunnlag, sier Hjelseth som er førsteamanuensis i idrettssosiologi ved NTNU i Trondheim. Nå svarer grunnleggeren av Hypercube på uttalelsen. - Jeg skjønner at noen er kritiske. Men jeg kan ikke forstå hva noen baserer det på når de sier at rapporten er verdiløs, sier Pieter Nieuwenhuis til VG. I tillegg sier nederlenderen at man har intervjuet flere sentrale personer i Fotball-Norge for å lære mer om den norske fotballkulturen. - Men vi rekker ikke å lære alt. Det finnes flere grupper som supportere, ledere, spillere og journalister som alltid vil kritisere forslag til endringer. Vi kan ikke unngå å tråkke folk på tærne, fortsetter han. Eggen:- Hvem er det som finner på sånt tøv?Ifølge Hjelseth burde rapporten skrotes og kalles 100 000 euro «ad undas». - Det vil være en misbrukt mulighet for Norge om ikke rapporten brukes i det hele tatt, sier Nieuwenhuis. Han gjør det samtidig klart at dette ikke er ment som en fasit, men forslag på hvordan ting kan gjøres. Rapporten er basert på matematiske og statistiske analyser, og har blant annet gjort stor suksess i Belgia. - Der ble den også møtt med voldsom motstand, men forslagene ble likevel kjempet gjennom. I dag har Belgia doblet TV-rettighetene, det er flere folk på kampene, og ligaen har gått fra å være nummer 15 til nummer 10 i Europa, sier Nieuwenhuis.Kjetil Siem, generalsekretær i NFF, henviser til NTF (Norsk Toppfotball) som har bestilt rapporten, men sier følgende til VG. - Dersom fotballfolket ikke er åpne for debatt eller dialog rundt dette, syns jeg det er litt rart. Å diskutere er både ufarlig og ganske billig, sier han. Han ønsker samtidig velkommen til fotballtinget hvor saken skal avgjøres i mars. I tillegg mener Siem at 100 000 euro verken er mye eller lite som prislapp på rapporten. - Verdien på medieavtalene til norsk fotball er på mange hundre millioner og analyser som dette kan være viktige redskaper også i forberedelsene til neste rettighetsperiode.
Pieter Nieuwenhuis er mannen bak den omstridte Toppfotball-rapporten. Han reagerer på de negative karakteristikkene den har fått - og mener det vil være en misbrukt mulighet for Norge om hele rapporten skrotes.